Fra dags dato må fjernbusser kun være halvt fyldte.

Sådan lyder det i en ny bekendtgørelse, som transportminister Benny Engelbrecht (S) har fået sin ministerkollega i Sundheds- og Ældreministeriet til at udstede.

Jeg kan desværre se, at der også i løbet af søndagen har været meldinger om overfyldte busser, og det synes jeg er uacceptabelt. Transportminister Benny Engelbrecht (S)

Bekendtgørelsen kommer, efter at det i sidste uge kom frem, at selskabet Flixbus har fyldt deres busser som normalt. Det bryder med anbefalingerne om at holde to meters afstand og at undgå tæt kontakt for at forhindre spredning af smitte med coronavirus.

- Jeg er blevet ret fortørnet over at se billeder af Flixbus, som er blevet fyldt mere op end hvad godt er for at kunne overholde retningslinjerne fra sundhedsmyndighederne. De anbefalinger for at undgå smittespredning er ret klare i forhold til at undgå smittespredning, siger Benny Engelbrecht til DR.

De nye regler betyder, at busserne ikke må sælge så mange billetter, at busserne bliver mere end halvt fyldte.

- Jeg går selvfølgelig ud fra, at fjernbusserne overholder påbuddet, men hvis de mod forventning ikke gør, så vil deres tilladelse til at drive fjernbuskørsel blive inddraget, siger Benny Engelbrecht i en pressemeddelelse.

Kørte med fyldte busser søndag

Sagen med de fyldte Flixbus-busser fik transportministeren til at indkalde selskabet til en møde lørdag, hvor han ville klargøre retninglinjerne for selskabet.

Ifølge ministeren har selskabet ikke været villige til kun at fylde busserne halvt.

- Vi havde møde i lørdags og en løbende dialog sidenhen, og jeg kan desværre se, at der også i løbet af søndagen har været meldinger om overfyldte busser, og det synes jeg er uacceptabelt, siger Benny Engelbrecht.